runetrust/blame-folketinget-dk huggingface dataset:
Stinus Lindgreen (RV), 2025-09-04:
Tak for det.
Og nu vil jeg alligevel sige tak til ministeren for at tage ordet og kvittere for, hvad der også er blevet sagt, nemlig at det her er en vidtgående lov.
Jeg vil også kvittere for de mange spørgsmål, der er stillet, og de gode svar, der er kommet.
Det er spørgsmål, som det har været vigtigt at få belyst, for der er rigtig mange ting i det her lovforslag, som kan vække bekymring.
Noget af det, der har fyldt hos os, har været det med miljø.
Og jeg vil egentlig godt kvittere for, at der jo kom en bekendtgørelse i går.
Som ministeren også siger, er det jo ikke, fordi alting foregår fordækt.
Der bliver jo sendt bekendtgørelser ud, når den her lov vil blive anvendt, og det kom der jo så i går i forbindelse med et konkret projekt.
Og når man læser den, kan vi jo se, hvad det her betyder; det gælder netop proportionaliteten, altså at det jo ikke betyder, at man skal lade være med at gøre noget.
Man kan gøre så lidt som muligt for at undgå en miljøkatastrofe.
F.eks. står der jo her, at man fraviger midlertidigt spildevandstilslutning og opbevarer spildevandet i egnede beholdere, og så står der jo samtidig, at selvfølgelig skal man have en permanent løsning på sigt.
Du behøver ikke at gøre det allermest drakoniske, man kunne forestille sig.
Man kan gøre noget midlertidigt for at så at løse det ordentligt, permanent på lang sigt.
Det er blot for at sige, at det jo er den slags betryggende kommentar, vi har haft brug for at få – for at se, hvad det er, der ligger i den her lov.
Så det er blot for at sige, også til andre, der måske ikke har haft tid til at læse bekendtgørelsen fra i går, at det er et glimrende eksempel på, hvad der ligger i loven, og et glimrende eksempel på, hvad proportionalitet også betyder.
Troels Lund Poulsen (V), 2025-09-04:
Jeg tror, at man måske skal supplere med at sige, at det er en bekendtgørelse, der er sendt i høring – altså for at understrege, at der nu også er mulighed for, at man kan komme med bemærkninger til den bekendtgørelse; det er ikke en bekendtgørelse, der er udstedt uden en høring.
Men ellers er det fuldstændig korrekt, hvad hr. Stinus Lindgreen siger.
Sascha Faxe (ALT), 2025-09-04:
Tak, og tak til ministeren fra talerstolen.
Jeg vil gribe fat i det med solnedgangsklausulen, og at vi kigger på det bagefter.
Vi vil jo stå i en situation, at der har været forskellige sager undervejs.
Og hvis der nu bliver opbygget f.eks. en større miljøsag med en bunke jord, der er forurenet, i løbet af den her periode, til vi når frem til solnedgangsklausulen, hvem har så et erstatningsansvar?
Hvordan stiller det kommuner, som har militære anlæg, altså Vordingborg, Slagelse, Roskilde eller hvad det måtte være af kommuner, som kan stå med en stor regning på størrelse med den, vi f.eks. ser i Randers Kommune nu, på et sted mellem en kvart og en halv milliard kroner?
Hvem hæfter for det på den anden side af det her?
Troels Lund Poulsen (V), 2025-09-04:
For mig er det afgørende, at man kan forsvare et demokrati, og det må man jo også være villig til at betale en pris for, både i forhold til at have et stærkt forsvar, men jo også, at man skal indrette et samfund sådan, at man er modstandsdygtig og har en kampkraft.
Det synes jeg man selvfølgelig skal gå langt for at sikre.
Men når det så er sagt, er der jo stadig væk en mulighed for domstolsprøvelse, så det er jo ikke sådan, at demokratiet bliver sat ud af kraft.
Der er flere, der siger tak til ministeren, for at ministeren tager ordet, men det synes jeg jo ikke, man skal takke for; det må man da forvente i sådan en alvorlig sag, altså at en minister tager ordet.
For det her er alvorligt, og det er også noget, jeg i en normal situation havde håbet, vi ikke skulle nå til, men vi er der nu, hvor jeg synes, at det her må være det, der skal til, for at vi kan sikre hurtigere kampkraft for Danmark.
Per Larsen (KF), 2025-09-09:
Sandheden er jo den, at jeg er uddannet inden for landbrug, og at jeg også har arbejdet med landbrug, lige indtil jeg blev valgt til Folketinget, og jeg ved jo godt, hvad det er, der kommer til at ske ude på landet.
For hvis der er noget, landmændene er trætte af, er det afgifter og noget, der trækker penge ud af deres bedrift.
Derfor gør de selvfølgelig det helt rigtige, nemlig at sørge for at investere sig ud af problemet, hvis man kan sige det sådan, altså at lave nogle investeringer, som gør, at de kommer ud af den der klemme, hvor de jo risikerer at komme til at betale en afgift på den CO 2 -udledning.
Det er de jo i fuld, fuld gang med, altså med udtagning af jorder, med biogas, pyrolyse og andre tiltag, fangst af metan og den slags ting.
Så det kører jo derude, og det er jeg slet ikke så nervøs for.
Så det problem investerer man sig ud af.
Thomas Skriver Jensen (S), 2025-09-09:
Det er jeg sådan set ikke uenig i.
Langt de fleste landmænd oplever jeg også som konstruktive og som nogle, der går positivt ind i den her opgave, så det kan jeg kun bakke op om.
Det er bare ikke den gruppe, jeg taler om.
Mit spørgsmål handlede jo sådan set om det borgerlige alternativ.
Der er jo et parti, som man jo i weekenden stod ved siden af – i sådan et forsøg på at lave en samlet blå familie – og som siger, at hvis de har noget indflydelse, og at hvis de skal pege på en regering efter et valg, så bliver det en regering, der vil afskaffe CO 2 -afgiften på landbrug.
Jeg er glad for, at Det Konservative Folkeparti ikke vil det, men hvis man som helt almindelig borger skal prøve at forstå, hvad sammenhængskraften er i blå blok, kan hr. Per Larsen så ikke give et par ord om det med på vejen?
Per Larsen (KF), 2025-09-09:
Jeg har jo været længe nok i politik til at vide, at hvis det er sådan, at man kommer med ultimative krav, så risikerer man jo at blive sat skakmat.
Altså, det kan jo ikke nytte noget, at man ikke ser realiteterne i øjnene.
Der ligger så brede aftaler på det her område, og jeg fornemmer jo helt klart, at landbruget har taget det til sig og laver de investeringer, der skal til, for at de kan undgå gå at skulle til at betale store afgifter i forhold til CO 2 -udledningen.
Dennis Flydtkjær (DD), 2025-09-09:
Tak for talen.
Enhedslisten er jo et parti, der sådan historisk ikke har været så glade for EU.
Jeg tror, at man i mange år var direkte modstandere.
Det er måske lidt mere balanceret i dag.
Der vil jeg høre, om Enhedslisten kan være med i en aftale, hvor EU-bidraget stiger med 4 mia. kr.
Det er jo så 4 mia. kr., man ikke kan bruge på at skabe et bedre sikkerhedsnet for danskerne eller sænke momsen på fødevare eller andre ting, som ordføreren pegede på i sin tale.
Så hvad er holdningen til at gå med i en aftale, hvor man sender 4 mia. kr. mere afsted mod EU, som jo så ikke kan bruges til noget andet godt herhjemme?
Det er altid klogt at kigge på det samlede, der ligger på bordet, men pengene kan jo kun bruges én gang.
Når man så vælger nu at sige, at nu skal beløbet, som man sender i retning af EU, stige til 24 mia. kr., altså en voldsom procentvis forøgelse af deres budget, hvor man jo ikke rigtig ved, hvad man får for det, var det så ikke bedre, at det var Folketinget selv, der besluttede det, altså om der skulle være billigere mad på plejehjemmene eller alle mulige ting, man kunne komme i tanke om?
Er Enhedslisten ikke med på, at det er den kamp, man skal tage, altså at pengene ikke skal sendes til EU, men at det faktisk er herhjemme, vi skal bruge og prioritere de penge?
Trine Pertou Mach (EL), 2025-09-09:
Vi ser lige så kritisk på de penge, der bliver sendt til EU, som på de penge, der bliver brugt i det danske samfund, men det alene, at noget går til EU, behøver ikke at være et problem.
Vi kommer fortsat til at være kritisk over for, hvad pengene skal bruges til, og hvordan de bliver brugt.
Jeg vil stadig væk holde fast i, at noget af det, der virkelig tæller i den her diskussion, jo er, at man har valgt at prioritere skattelettelser til nogle af dem i vores samfund, der har allermest råd, frem for at bruge pengene på vores fælles velfærd og på, at vi solidarisk holder hånden under hinanden.
Lisbeth Bech-Nielsen (SF), 2025-09-09:
Tak for talen.
Jeg bed mærke i, at Enhedslistens finansordfører ligesom mig jo også har haft den formodning, at når kvinders sundhed, kvindesygdomme, graviditets- og efter fødselsskader fyldte så meget i foråret, at der også blev dannet en alliance for kvinders sundhed – hvilket jeg syntes var et rigtig, rigtig godt tiltag – og der så står regeringspartiordførere bag sådan et initiativ, må det også være noget, vi kan se udkrystallisere sig i handling, altså at det kommer med på finansloven.
Jeg synes personligt, det er meget skuffende, at vi har talt så meget om det her – det er et initiativ, der kommer fra regeringspartierne selv – og så er der ingenting om det i finansloven.
Tilsyneladende beror man sig på, at partier som Enhedslisten og SF vil løfte det ind.
Er det en vurdering, som Enhedslisten deler, at det har fyldt så meget det første halve år, og nu er der ingenting?
Thomas Skriver Jensen (S), 2025-09-09:
Yes, hr. Per Larsen – fantastisk at høre Konservative på talerstolen igen melde sig hundrede procent ind på det konstruktive hold, der går til finanslovsforhandlingerne for at få noget forandret.
Det kan jeg kun have respekt for.
Jeg har til tider tvivlet lidt i den her regeringsperiode, vil jeg sige, men det er dejligt at have det gamle Konservative igen.
Det skal der lyde stor ros herfra for.
Jeg har sådan et lidt hypotetisk spørgsmål, og jeg håber, at ordføreren har lyst til at lege lidt med.
Hvis nu ordføreren sad hjemme i Nordjylland i sin sofa og scrollede på sin mobiltelefon, eller hvad det hedder på dansk, og så kunne se en eller en reklame fra Danmarksdemokraterne gå direkte til valgkamp på, at CO 2 -afgiften på landbruget og dermed den grønne trepart skulle væk, og derefter tændte for debatten i dag og kunne høre ordføreren stå ganske rigtigt, synes jeg, og sige, at det er en aftale, man står ved, og at man sådan set synes, at det er at rykke Danmark i en grønnere retning, hvad er det så for et samlet borgerligt alternativ til den regering, der er lige nu, som ordføreren ville kunne forestille sig, altså hvis man nu sad hjemme i stuen i Nordjylland?
Trine Pertou Mach (EL), 2025-09-09:
Fuldt ud.
Jeg synes, det er totalt skuffende.
I virkeligheden er det jo sådan lidt ærgerligt, hvis det ender med at blive sådan noget, hvor man satser på, at oppositionen skal forhandle det ind, for så får oppositionen en lille luns.
Det er jo lidt en fedtet måde at gå til tingene på, hvis man faktisk mener, at forskning i og øget viden om kvindesygdomme er politisk vigtigt.
Så ja, vi deler fuldstændig det blik, at det er skuffende og også ret bizart, at man ikke allerede har valgt at placere det på det finanslovsudspil, som man er kommet med.
Thorkild Holmboe-Hay (S), 2025-09-09:
Vil ordføreren så med de ord bekræfte, at Konservative Folkeparti ikke vil støtte en eventuel kommende blå regering, hvis den agter at skære i støtten til Ukraine?
Per Larsen (KF), 2025-09-09:
Tak for det.
Det er bestemt også gensidigt.
Vi er jo begge to
rundet af det nordjyske og forstår hinanden på mange måder, så jeg glæder mig også til samarbejdet med fru Charlotte Bagge Hansen.
Jens Joel (S), 2025-09-09:
Tak for det.
Så forsøger vi med at krydse over til det østjyske og ser, om vi også forstår hinanden.
Først og fremmest tillykke med finansordførerposten, og også herfra tak for en rigtig god tale og en imødekommenheden, som jeg synes viser, at De Konservative har tænkt sig at sætte sig ind til forhandlingsbordet og se, hvad man kan få ud af det.
Jeg vil også godt spørge lidt til det borgerlige konvent og en tid med et muligt blåt flertal.
Det er jo ingen hemmelighed, at Danmarksdemokraterne har sagt, at man vil stoppe udbygningen af de statslige solcelleparker.
Der vil jeg gerne høre, om De Konservative er lige så faste i kødet, som jeg heldigvis hørte at man var i forhold til klimaafgiften, og siger, at det ikke bliver med konservative stemmer, vi laver et fuldt stop for udbygningen af solcelleparker.
Per Larsen (KF), 2025-09-09:
Vi har jo en energiplan, som fordrer, at vi skal ad den vej, både med vind og sol, og det står vi selvfølgelig ved.
Vi har ikke ændret holdning på det punkt.
Så igen vil jeg sige, at de aftaler, vi er med i, står vi selvfølgelig skulder ved skulder bag sammen med de partier, som er med.
Thorkild Holmboe-Hay (S), 2025-09-09:
Tak til ordføreren for en fin tale.
Der var flere punkter, hvor jeg synes, det lød rigtig fremkommeligt.
For mange år siden, da Danmark var besat, var der lande, der kom Danmark til undsætning.
De gjorde det uselvisk og ofrede betydelige ressourcer for Danmarks frihed.
De ofrede deres døtre, de ofrede deres sønner.
I dag er rollerne vendt om.
I dag er det Danmark, der står i støtterens rolle.
Jeg står i dag her i Folketinget med en stor stolthed over, at Danmark pr. capita er det land, der støtter Ukraines frihedskamp mest.
Jeg kender jo godt svaret, jeg får, men jeg vil gerne have det bekræftet, for jeg hørte ordførerens tale, hvor han sagde, at Ukraines kamp er vores kamp.
Det er jeg glad ved, og det er jeg enig i.
Men blandt de blå partier er der et parti, der har meldt meget klart ud, at støtten til Ukraine skal formindskes.
Vil ordføreren ikke uddybe, hvad Det Konservative Folkepartis standpunkt er i forhold til støtten til Ukraine?
Per Larsen (KF), 2025-09-09:
Jeg har det jo sådan, at jeg er rundet af det kommunale og det regionale, og der har vi altid, eller i hvert fald til mange tider, kunnet lave brede aftaler om budgetterne, som man så kunne være med til at følge op på fremadrettet.
Det giver jo en god samhørighed.
Derfor synes jeg også, det er væsentligt med brede finanslovsaftaler, sådan at der er så mange som muligt, der tager ansvar.
Det kan jeg selvfølgelig bekræfte.
Det kommer ikke til at ske.
Det er jo helt essentielt for os, at vi kan blive ved med at yde massiv støtte til Ukraine, sådan at de også kan være bolværk i forhold til os.
For det er jo rent faktisk det, der sker nu.
Det er jo, at de tager kuglerne, og vi kan kun gøre det, som vi kan, kan man sige, ved simpelt hen at understøtte dem så meget som overhovedet muligt og så håbe på, at den krig snart får ende.
Benny Engelbrecht (S), 2025-09-09:
Jeg vil også gerne have lov til at ønske hr. Per Larsen velkommen på posten som finansordfører.
Det er jo en meget vigtig politisk post, det kan vi vist roligt blive enige om.
Jeg vil også takke for en god og konstruktiv tale.
Der er dog lige et enkelt punkt, som jeg godt kunne tænke mig opklaring på, for jeg synes lidt, at der blev talt i to forskellige retninger.
På den ene side sagde hr. Per Larsen, hvis jeg husker det ret, at Konservative ikke ville være imod nogen former for afgiftslettelser – med den undtagelse, som blev nævnt, nemlig tobakken.
Det er jo ret klart.
På den anden side har hr. Per Larsen også været lidt kritisk over for den afgiftsfjernelse, som handler om chokolade og sukker.
Så jeg skal egentlig bare lige høre, om man fra Konservatives side klar til at fjerne en afgift?
For det må være det, der er grundsynspunktet, eller har man et forbehold, når det handler om den afgift?
Per Larsen (KF), 2025-09-09:
Når det kommer til at nedsætte skatter og afgifter, er der heller ingen slinger i valsen.
Vi er jo altid med, og det var også det, jeg betonede i min tale.
Det kan vi godt lide, når nu det bliver billigere at være dansker.
De der afgifter er uhensigtsmæssige på mange måder, fordi det giver et værre bøvl udeomkring i erhvervslivet.
Og så kan vi også godt unde danskerne, at Matador Mixen bliver lidt billigere.
Men det er jo det der med, hvordan man doserer det, når vi har en krise, hvor inflationen har været høj og der er nogle, der har få penge imellem hænderne.
Det var det, jeg tidligere på dagen måske problematiserede lidt, og hvor jeg spurgte, om man ikke kunne have gjort det på en anden måde.
For det er jo ikke alle, der spiser lige meget Matador Mix.
Benny Engelbrecht (S), 2025-09-09:
Man kunne jo også håbe, at det førte til, at man måske ikke spiste mere, men at det slik, man så spiste, havde en lidt bedre kvalitet.
Jeg synes, det var et ret klart svar, og jeg vil endnu en gang bare lige kvittere for den konstruktive tilgang, som hr. Per Larsen har.
Vi ser frem til forhandlingerne.
Per Larsen (KF), 2025-09-09:
Jeg er som de fleste her i salen rigtig stolt over og glad for, at vi yder så stort et bidrag, som vi gør, til, at Ukraine kan holde stand og også gerne nedkæmpe den russiske diktators hensigter.
Vi skal blive ved med at støtte op alt det, vi kan, sådan at den krig ender på den måde, som vi sådan set gerne ser det.
Der er ingen slinger i geledderne her.
Vi støtter selvfølgelig fuldt op.
At der så er andre, der har en anden holdning, ved vi jo godt.
Sådan er det jo her i Folketinget.
Men der er jo et kæmpestort bredt flertal og konsensus blandt de fleste i forhold til at fortsætte med at bidrage til Ukraine.
Lisbeth Bech-Nielsen (SF), 2025-09-09:
Jeg synes i hvert fald, at det er et eksempel på, at når vi hører, at de her tre partier går sammen i regering, skulle det være for at få nogle ender til at mødes, der ellers ikke kunne mødes, må man forstå.
Vi har talt rigtig, rigtig meget om det i foråret, og så kommer der ingenting ud af det alligevel.
Jeg synes, det er en af de her virkelig irriterende Christiansborgtraditioner, hvor man tænker: Jamen det håndterer de andre nok, og så kan vi alle sammen ligesom deles om det.
Nu risikerer vi jo, at der faktisk ikke kommer den hjælp, der skal til.
Trine Pertou Mach (EL), 2025-09-09:
Ja, det er rigtigt, og det er jo lidt den fortælling, der er om den såkaldte midterregering, at den skal prøve at samle bredt.
Nogle gange får man næsten indtrykket af, at man mener, at alle andre partier kan undværes.
Det er jo så ret åbenlyst, at det ikke er korrekt.
Men det, der er det ærgerlige ved det, er jo i virkeligheden det politiske signal, så selv hvis det lykkes at forhandle det ind i den færdig finanslov, er det jo et signal om, at de tre regeringspartier faktisk ikke har valgt at prioritere det selv, men skal overbevises af oppositionen om, at det her er vigtigt.
Det er jo et skidt signal til den halvdel af landets befolkning, der rent faktisk er kvinder.
Peter Kofod (DF), 2025-09-09:
En finanslov er jo altid sådan en buket af blandede blomster.
Der er nogle tidsler, som man måske ikke bryder sig så meget om, og så er der nogle ting, hvor man kan sige, at hvis man skulle pege på et eller andet, som er mere sympatisk, så kunne det være i en bestemt retning.
Jeg er så ikke så glad for, at den regering har lavet en ældrelov, som efter vores mening betyder, at der er nogle ældre, der taber nogle rettigheder, og nogle kommuner, der får lov til at lave nogle flere skøn.
Det tror vi går ud over de ældre, så samlet set synes jeg, at der på ældreområdet har været tilbagegang under den her regering.
Men det er rigtig, at det initiativ, som Rosa Eriksen nævner, er noget, som jeg også gerne vil kvittere for.
Rosa Eriksen (M), 2025-09-09:
Det er jeg glad for at ordføreren er.
Det er jo godt, at vi kan blive enige om noget.
Nu, hvor vi er ved mad, vil jeg gerne have lov til at spørge ordføreren, og vi har prøvet at spørge rigtig mange gange om det: Det ældremad, som I har turneret rundt med, og som mildest talt ikke ser særlig lækkert ud, synes jeg også som ordfører er alt, alt for dårligt, så vil ordføreren ikke en gang for alle afklare, hvor den dårlige mad kommer fra?
Peter Kofod (DF), 2025-09-09:
Der tror jeg simpelt hen, man må spørge fru Pia Kjærsgaard, for det er jo hende, der har været ude at købe det.
Jeg kan ikke lige sige, hvilket køkken det kommer fra.
Jeg går ud fra, at det er det mad, fru Pia Kjærsgaard har vist en hel del af ældreordførerne her uden for salen.
Det ved jeg, at hun ved, så spørg hende; jeg er ikke inde over det.
Thorkild Holmboe-Hay (S), 2025-09-09:
Og tak til ordføreren, hr. Peter Kofod, for talen.
Også tak for den meget, meget klare måde, ordføreren udtrykker sig på.
Det er simpelt hen til at forstå.
Det er krystalklart, og jeg håber, ordføreren med nøjagtig samme klarhed komplet og aldeles vil afvise, at Dansk Folkeparti vil gå ind i en regering, der har et regeringsgrundlag, hvor man ønsker at øge pensionsalderen yderligere, ligesom to af de blå partier ønsker det, nemlig Liberal Alliance og Det Konservative Folkeparti.
Vil ordføreren bekræfte, at man ikke går ind i en regering, der har et grundlag, hvor pensionsalderen skal stige yderligere i forhold til i dag?
Peter Kofod (DF), 2025-09-09:
Vores klare udgangspunkt er jo, at pensionsalderen skal fastfryses.
Der skal et loft på, og der er en udstrakt arm her, fra den her talerstol, til, at vi kan lave en aftale nu.
Den nemmeste måde for Socialdemokraterne at skabe tryghed for det på, er jo at gribe den udstrakte hånd.
Altså, undskyld mig, hvorfor skal vi vente til efter et valg?
Hvorfor skal vi ikke gøre det nu?
Socialdemokraterne har travlt med at sige det der.
Når I nu har siddet på den flade i halvandet år – undskyld mig og mit franske – og ikke gjort noget ved det her spørgsmål, selv om I har ladet som om og I har turneret land og rige rundt med, at der skulle ske noget, så skal vi lige pludselig have garantier til efter et valg.
Lad os gøre det nu.
Lad os gøre det nu, kære socialdemokrater, sammen med Socialistisk Folkeparti, sammen med Enhedslisten og sammen med andre gode folk, der vil være med til at lægge et loft over pensionsalderen.
Så er det jo løst; så er der jo slet ikke grund til, at vi skal diskutere det her tema efter et valg.
Thorkild Holmboe-Hay (S), 2025-09-09:
Jeg fornemmede næsten, at ordføreren var på vej ind i den nuværende regering, men det tror jeg ikke ordføreren er.
Det var ikke et svar på mit spørgsmål.
Mit spørgsmål er: Er Dansk Folkeparti på vej ind i en blå regering, hvor regeringsgrundlaget kan være, at pensionsalderen skal stige i forhold til det nuværende niveau?
Det var det, der var spørgsmålet.
I den forbindelse skal jeg minde om, at jeg for nylig havde nogle fra min gamle arbejdsplads herinde på besøg, og at en gastronom sagde, at der nok er mere varm luft her, end der er i et industrikøkken.
Så med samme klarhed som i talen kan ordføreren så ikke komme med en klar melding: Skal danskerne regne med en øget pensionsalder?
Peter Kofod (DF), 2025-09-09:
Nej, det skal danskerne ikke, hvis Dansk Folkeparti kan bestemme.
Men Dansk Folkeparti synes, at vi skal gøre det her nu.
Altså, lad os gøre det med pensionsalderen nu, for så er der ikke nogen, der kan være i tvivl om, hvad der skal ske i fremtiden.
Lad os lave en aftale nu.
Det har vi forsøgt på i halvandet år, men den her regering og Socialdemokratiet står jo aktivt i vejen for, at vi kan lægge et loft over pensionsalderen.
Det er jo jeres sag, men vi er klar.
Kris Jensen Skriver (S), 2025-09-09:
Tak for det, og tak for talen, der dog var noget mere dyster end den forrige fra hr. Per Larsen.
Jeg kan så med glæde notere mig, at ordførerens humør er steget lidt i forbindelse med svarene.
Det er jeg glad for.
Jeg ser også frem til at møde hr. Peter Kofod ude i forsamlingshusene i det sydjyske.
Jeg ved også, at vi har rigtig meget politik, vi kan diskutere.
Så lad os endelig få fokus på det.
Det var egentlig ikke mit spørgsmål.
Mit spørgsmål er egentlig det samme som det, jeg stillede tidligere i dag til hr. Dennis Flydtkjær fra Danmarksdemokraterne.
Jeg håber så, at Liberal Alliances ordfører, som så godt nok ikke er i salen, i det her tilfælde opfanger den rigtige afsender den her gang.
Spørgsmålet lyder: Er Dansk Folkeparti enig med Liberal Alliance i, at der skal gives 58 mia. kr. i skattelettelser?